Vuurwapensaak: Malema nou eers later verhoorJulius Malema (Foto: Twitter) Julius Malema, leier van die EFF, sal nou eers volgende jaar verhoor word op die vuurwapenverwante aanklagte waarop hy sedert 2018 tereg staan. Die verhoor van Malema en sy medebeskuldigde, Adriaan Snyman, sou vandeesweek in die Oos-Londense streekhof plaasgevind het. Die verhoordatum is egter Maandag herskeduleer omdat die aanklaer gesondheidsprobleme ondervind. Die verhoor sal nou van 24 Februarie tot 4 Maart plaasvind. Anelisa Ngcakani, woordvoerder van die Nasionale Vervolgingsgesag (NVG) in die Oos-Kaap, sê Malema en Snyman was albei van gister se hofverskyning verskoon aangesien daar vooraf ooreengekom is op ’n uitstel. Malema en Adriaan Snyman staan tereg op verskeie aanklagte wat verband hou met Malema se beweerde afvuur van ŉ vuurwapen by die EFF se vyfjaarfeesviering in Mdantsane in 2018. Snyman het die vuurwapen glo vir Malema aangegee voordat dit afgevuur is. Snyman is na bewering die eienaar van ŉ private veiligheidsmaatskappy wat tydens die voorval dienste aan die EFF gelewer het. Malema word aangekla van die onwettige besit van ŉ vuurwapen, die onwettige besit van ammunisie en drie aanklagte van die oortreding van die Wet op Vuurwapenbeheer. Snyman staan tereg op een aanklag van oortreding van dieselfde wet.